中秋夜館中會飲
作者：劉才邵
朝代：宋

paragraphs: 世情共惜隔年期，豈堪四野陰雲垂。
幾處紅樓歌吹起，窺簷初訝寒光遲。
那知細雨復侵夜，燈外蟾影還微微。
是時冊府陪諸彥，聊復杯酒相追隨。
地嚴更覺秋氣凈，雨過還有涼風吹。
忘懷自得觴詠趣，真賞不爲陰晴移。
月豈無光忌全露，雲亦有意藏餘輝。
雲輕影薄自清絕，不減永夜天河詩。
人言蚌胎因吸月，隨月明暗占盈虧。
詔詞丁寧斥金翠，豈更漉海求珠璣。
月光不露乃天意，正是君王崇儉時。